Pa, aanstaande skoonseun in hof oor moord op plaasArgieffoto Dennis Grose (67) en sy dogter se verloofde, Gary Wiblin (36), het Maandag in die landdroshof op Delmas verskyn in verband met die moord op Doctor Masilela (30). Borgtog van R10 000 elk is aan hulle toegestaan. Monica Nyuswa, woordvoerder van die Nasionale Vervolgingsgesag (NVG), het aan Maroela Media gesê Grose en Wiblin is borgtog toegestaan op die voorwaarde dat hulle geen kontak met staatsgetuies het nie. Elkeen moet ook vyf dae voordat hulle hul onderskeie provinsies verlaat, by die betrokke ondersoekbeampte aanmeld. Grose woon buite Springs in Gauteng en Wiblin in Delmas, Mpumalanga. Albei is sedert hul inhegtenisneming in die Modderbee-gevangenis aangehou. Maroela Media het vroeër berig Masilela is op 17 Junie vanjaar vermoor nadat hy glo mielies en boontjies op die plaas Stompiesfontein, tussen Delmas en Springs in Mpumalanga, gesteel het. Voorlopige getuienis het getoon dat Masilela moontlik eers met ŉ voertuig raakgery is waarna sy liggaam van ŉ brug op die N17 afgegooi is. Verskeie voertuie het hom glo raakgery nadat hy van die brug afgegooi is. Die aanvanklike nadoodse ondersoek het gewys Masilela se beserings stem ooreen met dié van ŉ motorongeluk, maar ŉ tweede ondersoek het ŉ koeëlwond in Masilela se kop gevind. Grose en Wiblin ontken skuld. Hulle sal na verwagting weer op 29 Oktober in die hof verskyn.